
Številka: 6031-2/2024/18
Datum: 19. 2. 2026

Svet Nacionalne agencije Republike Slovenije za kakovost v visokem šolstvu (v nadaljevanju: svet agencije, NAKVIS) je na podlagi šeste alineje enajstega odstavka 51.h člena in enajstega odstavka 51.r člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 ZUPŠ in 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) v postopku podaljšanja akreditacije visokošolskega zavoda Visoka šola za računovodstvo in finance, začetem na zahtevo Visoke šole za računovodstvo in finance, Stegne 21C, 1000 Ljubljana, ki jo zastopa dekanica Darinka Kamenšek, na 228. seji 19. 2. 2026 sprejel naslednjo

ODLOČBO

1. Svet Nacionalne agencije Republike Slovenije za kakovost v visokem šolstvu podaljša akreditacijo visokošolskemu zavodu Visoka šola za računovodstvo in finance za obdobje dveh let.
2. Visokošolski zavod mora v roku enega leta od dokončnosti odločbe odpraviti naslednje večje pomanjkljivosti oz. neskladnosti, tako da:
· zagotovi sklenjenost kroga kakovosti v procesu samoevalvacije z vključitvijo vseh relevantnih, tudi zunanjih deležnikov,
· poskrbi, da bodo imeli visokošolski učitelji, izvoljeni v nazivu docent, izpolnjene zahteve po mednarodno odmevnih objavah, v skladu z minimalnimi standardi NAKVIS,
· zagotovi, da bo vsa obvezna literatura dostopna v knjižnici,
· izvaja redno samoevalvacijo študijskih programov, vključno z akcijskim načrtom za posodabljanje vsebine in spremljanje študijskih programov (tudi prilagojenih oblik študija), 
· izvaja študij skladno z akreditiranim stanjem in zakonskimi določbami, vezanimi na spremembe obveznih sestavin študijskih programov.
3. Visokošolski zavod mora v 2 mesecih od dokončnosti odločbe izdelati načrt za odpravo ugotovljenih neskladnosti oziroma večjih pomanjkljivosti. Načrt mora vsebovati ukrepe in z njimi povezane naloge za odpravo neskladnosti oziroma večjih pomanjkljivosti, nosilce za izvedbo ukrepov in nalog ter natančne roke, pri čemer mora visokošolski zavod upoštevati rok, določen v 2. točki tega izreka.
4. Visokošolski zavod mora agencijo v obdobju do ponovne evalvacije sproti obveščati o opravljenih nalogah iz načrta.
5. Stroški v znesku 5.945,98 EUR so breme agencije.
Obrazložitev

Svet agencije je z odločbo št. 6031-10/2020/29 z dne 20. 1. 2022 Visoki šoli za računovodstvo in finance (v nadaljevanju: vlagatelj) podaljšal akreditacijo za obdobje treh let in določil, naj v tem roku tudi odpravi ugotovljene večje pomanjkljivosti oziroma neskladnosti. V skladu s petim odstavkom 14. člena ZViS mora visokošolski zavod vlogo za podaljšanje akreditacije vložiti najmanj leto dni pred potekom veljavnosti akreditacije. Vlagatelj je 26. 9. 2024 svetu agencije posredoval vlogo za podaljšanje akreditacije visokošolskega zavoda Visoka šola za računovodstvo in finance. 

Skladno z enajstim odstavkom 51. r. člena ZViS svet agencije po poteku roka za odpravo večjih pomanjkljivosti oziroma neskladnosti pri delovanju visokošolskega zavoda ali sistemu zagotavljanja njegove kakovosti, zaradi katerih je podaljšal akreditacijo visokošolskemu zavodu za krajše obdobje, ponovno opravi evalvacijo, na podlagi katere podaljša akreditacijo visokošolskega zavoda za obdobje petih let, če niso ugotovljene večje pomanjkljivosti oziroma neskladnosti pri delovanju visokošolskega zavoda ali sistemu zagotavljanja njegove kakovosti. Če so te ugotovljene, lahko: ponovno podaljša akreditacijo visokošolskega zavoda za krajše obdobje, ki ne sme biti daljše od treh let, ter mu naloži rok za njihovo odpravo ali ne podaljša akreditacije visokošolskega zavoda, če so bile ugotovljene večje pomanjkljivosti oziroma neskladnosti pri delovanju visokošolskega zavoda ali sistemu zagotavljanja njegove kakovosti v celotnem obdobju podaljšanja akreditacije za krajše obdobje.

Svet agencije je za izvedbo zunanje evalvacije v postopku imenoval skupino strokovnjakov v sestavi: izr. prof. dr. Janez Mekinc, Univerza na Primorskem, Fakulteta za turistične študije - Turistica, predsednik; prof. dr. sc. Marijana Ćurak, Sveučilište u Splitu, Ekonomski fakultet, članica; Erazem Bohinc, Goethe-Universität Frankfurt, študent, član; in doc. dr.  Lidija Weis, B2 Visoka šola za poslovne vede, zavod, članica.

Skupina strokovnjakov je 16. 1. 2025 in 17. 1. 2025 opravila obisk in evalvacijo delovanja visokošolskega zavoda in pripravila ugotovitveno poročilo, v katerem je svetu agencije predlagala, da v drugem obisku izvede še evalvacijo obeh študijskih programov, ki jih izvaja visokošolski zavod. Drugi obisk z evalvacijo študijskih programov je bil izveden v dneh 4. 6. 2025 in 5. 6. 2025. Na podlagi zbranih ugotovitev je skupina strokovnjakov pripravila poročilo, ki je bilo poslano vlagatelju v pripombe. Ta je z dopisom 1. 9. 2025 podal pripombe na poročilo, in jih v fazi oblikovanja končnega poročila dopolnil z dodatnimi podatki v zvezi z razvojem študijskih programov in obvezno študijsko literaturo. Skupina strokovnjakov je z upoštevanjem odziva vlagatelja pripravila končno poročilo in ga 13. 11. 2025 posredovala svetu agencije. Poročilo je pripravljeno na podlagi samoevalvacijskih poročil, prejetih od vlagatelja, celotne zbrane dokumentacije in opravljenih obiskov visokošolskega zavoda ter pripomb vlagatelja. Ker je skupina strokovnjakov v končnem poročilu podala nekatere dodatne ugotovitve, ki v prvem poročilu niso bile navedene, je svet agencije na 222. seji odločil, da končno poročilo ponovno pošlje vlagatelju v seznanitev in odziv. Vlagatelj je odgovor na končno poročilo posredoval 16. 12. 2025.

Šesta alineja enajstega odstavka 51.h člena ZViS, določa, da svet agencije odloča o akreditacijah visokošolskih zavodov. Četrti odstavek 14. člena ZViS določa, da si mora visokošolski zavod pri agenciji najmanj vsakih pet let pridobiti odločbo o podaljšanju akreditacije visokošolskega zavoda. 

Poleg določb ZViS se pri podaljšanju akreditacije visokošolskega zavoda uporabljajo Merila za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20, 82/20 – popr., 44/21 in 23/23; v nadaljevanju: Merila za akreditacijo), ki določajo področja presoje visokošolskega zavoda v postopku podaljšanja akreditacije, in sicer delovanje visokošolskega zavoda, kadri, študenti, materialne razmere, notranje zagotavljanje in izboljševanje kakovosti, spreminjanje, posodabljanje in izvajanje študijskih programov.

Svet agencije je vlogo vlagatelja, končno evalvacijsko poročilo skupine strokovnjakov ter vse zbrane pripombe vlagatelja obravnaval na 228. seji 19. 2. 2026.

Iz končnega poročila skupine strokovnjakov izhaja, da vlagatelj ne izpolnjuje vseh zakonskih pogojev, kot tudi ne vseh standardov kakovosti iz Meril za akreditacijo. 

Vlagatelj na področju delovanja visokošolskega zavoda ne izpolnjuje vseh standardov kakovosti iz 12. člena Meril za akreditacijo (delovanje visokošolskega zavoda).  Skupina strokovnjakov je ugotovila neskladnost pri šestem standardu kakovosti tega člena, po katerem notranji sistem kakovosti omogoča sklenitev kroga kakovosti na vseh področjih delovanja visokošolskega zavoda. Zavod ima v samoevalvacijskem procesu sicer opredeljen krog kakovosti, v katerega so vključeni tudi zunanji deležniki, vendar njihovih mnenj iz samoevalvacijskih poročil (SEP) ni razvidnih. Anketa o praktičnem izobraževanju vključuje zaposlene študente, ne pa tudi mentorje in predstavnike podjetij. Skupina strokovnjakov posledično ugotavlja, da zavod v tem delu nima sklenjenega kroga kakovosti, saj ne spremlja mnenj vseh zunanjih deležnikov. Zavod je v svojem odgovoru zapisal, da so v tekočem študijskem letu to področje že izboljšali, prenovili način zbiranja povratnih informacij in uvedli dodatne kanale, ki bodo omogočili redno vključevanje mnenj zunanjih deležnikov ter s tem zagotovili, da bo v naslednjem poročilu krog kakovosti na področju praktičnega izobraževanja sklenjen. Svet agencije soglaša s skupino strokovnjakov glede ugotovljene neskladnosti. Stanje, ki je bilo ugotovljeno v postopku podaljšanja akreditacije je neskladno s šestim standardom kakovosti. Zavod je v svojem odzivu sicer že pripravil načrt za odpravo neskladnosti, vendar bo ustreznost ukrepov lahko razvidna šele v prihodnjih evalvacijah. Zavod bo moral zato v skladu s 4. točko odločbe agencijo v obdobju do ponovne zunanje evalvacije sproti obveščati o opravljenih nalogah.

Ostali standardi kakovosti 12. člena Meril za akreditacijo so po mnenju strokovnjakov izpolnjeni. Glede prvega standarda tega člena ugotavljajo, da šola uresničuje svoje poslanstvo predvsem v nacionalnem prostoru. Pozitivno ocenjujejo vključevanje strokovnjakov iz prakse in širitev področja na forenzične preiskave. Kljub nekaterim pomanjkljivostim (povezava z EU usmeritvami, vključenost študentov, opredelitev ZRD) strokovnjaki ugotavljajo, da zavod izpolnjuje prvi standard kakovosti, vendar z jasno izraženimi priložnostmi za izboljšanje, to so: uskladitev internih aktov z dejansko naravo raziskovalne dejavnosti kot pretežno aplikativno-razvojne dejavnosti; sprejem konkretnih ukrepov za aktivno vključevanje študentov in zunanjih deležnikov v pripravo strateškega načrta in samoevalvacijskega poročila; ter argumentirano pojasniti povezavo poslanstva in vizije z nacionalnimi in evropskimi usmeritvami. Zavod izpolnjuje tudi drugi standard kakovosti, ki je povezan z notranjo organiziranostjo zavoda: organi zavoda so jasno določeni, njihovo delovanje je formalno skladno z notranjimi akti. Komisija za kakovost vključuje tudi zunanjega člana, kar pozitivno prispeva k povezanosti z okoljem. Kot priložnost za izboljšanje strokovnjaki svetujejo spodbujanje aktivnejše participacije študentov v organih zavoda, saj njihova vloga ostaja predvsem formalna in pasivna, ter bolj sistematično spremljanje izvajanja sprejetih ukrepov, zlasti glede ponavljajočih se ugotovitev iz prejšnjih evalvacij. Pri tretjem standardu, po katerem visokošolski zavod izkazuje kakovostno znanstveno, strokovno, raziskovalno oziroma umetniško dejavnost, strokovnjaki ugotavljajo, da je Visoka šola za računovodstvo in finance (VŠR) vzpostavila formalne pogoje za izvajanje raziskovalno-razvojne dejavnosti in da so bili od zadnje evalvacije izvedeni posamezni raziskovalni in strokovni projekti, v katere so bili vključeni tudi študenti. Kljub temu raziskovalna uspešnost ostaja skromna. Objave so večinoma uvrščene v nižje kategorije brez mednarodne odmevnosti, raziskovalna skupina pa je majhna (tri članice). Pomemben del raziskovalnega dela poteka v sklopu lastne revije zavoda, ki je po klasifikaciji znanstveno šibko indeksirana. Ne glede na navedeno strokovnjaki ne zaznavajo neskladnosti z zahtevami tega standarda, zapišejo pa nekaj priložnosti za izboljšanje: nadaljnjo krepitev raziskovalne dejavnosti tako, da bodo vključeni vsi študenti 2. stopnje, v tem smislu svetujejo dopolnitev kazalnikov za spremljanje te dejavnosti, in tudi finančno ter kadrovsko okrepitev raziskovalne skupine. Četrti standard, ki opredeljuje praktično izobraževanje študentov v delovnem okolju, je po mnenju strokovnjakov ocenjen kot izpolnjen, čeprav je bilo med evalvacijo zaznanih nekaj sistemskih pomanjkljivostih, ki pa jih je vlagatelj do končnega poročila odpravil in posodobil postopke izvajanja prakse. Pri petem standardu strokovnjaki ugotavljajo, da zavod spremlja potrebe po znanju in zaposlitvene potrebe predvsem preko sodelovanja z gospodarstvom, strokovnimi združenji ter prek anketiranja diplomantov. Ocenjujejo, da zavod standard izpolnjuje, vendar z jasno izraženimi možnostmi nadgradnje sistema spremljanja potreb okolja. Konkretno svetujejo dopolnitev vprašalnika za diplomante, saj je sedanji zelo splošen in ne omogoča poglobljenega spremljanja zaposljivosti ter ustreznosti pridobljenih kompetenc. Nadalje svetujejo okrepiti delovanje in prepoznavnost kluba alumnov ter intenzivnejšo promocijo kariernega centra, zlasti ob začetku študijskega leta med novimi študenti. Pri sedmem standardu strokovnjaki ugotavljajo, da VŠR deležnike in javnost o študijskih programih ter svoji dejavnosti pravočasno in ustrezno obvešča predvsem prek uradne spletne strani, referata ter drugih uveljavljenih komunikacijskih poti (telefon, e-pošta). Študenti so v razgovorih izrazili zadovoljstvo z dostopnostjo in kakovostjo informacij. Na tej podlagi strokovnjaki ocenjujejo, da zavod izpolnjuje sedmi standard kakovosti, pri čemer pri tem standardu niso več opredelili priložnosti za izboljšanje.

Iz končnega poročila skupine strokovnjakov nadalje izhaja, da visokošolski zavod ne izpolnjuje vseh standardov kakovosti iz 13. člena Meril za akreditacijo (kadri). Strokovnjaki so pri osmem standardu tega člena, ki določa, da so zagotovljeni visokošolski učitelji in sodelavci ter znanstveni delavci zapisali delno skladnost. Ugotovili so, da ima zavod 11 habilitacijskih področij, kar pomeni, da je potrebno pri vlogi za imenovanje v naziv imenovati dva poročevalca iz habilitacijskega področja za katerega se habilitira in enega poročevalca iz sorodnega področja, iz zapisnikov komisije za habilitacijo pa to ni razvidno. Zavod je odgovoril, da so že oblikovali stalno komisijo za imenovanja, ki zagotavlja, da je vsakokratna komisija za presojo kandidata sestavljena skladno s habilitacijskimi področji, vključno z imenovanjem poročevalca s sorodnega področja. To so v odzivnem poročilu tudi izkazali na konkretnem primeru habilitacije, kjer je bil član komisije za sorodno področje imenovan z druge institucije in priložili dokazilo. Sistem je s tem že vzpostavljen in se izvaja. Svet agencije zato ugotavlja, da je ta pomanjkljivost, ki so jo strokovnjaki opredelili z delnim izpolnjevanjem standardov kakovosti, odpravljena. Ustrezno izvajanje nadaljnjih postopkov habilitacij pa se bo presojalo ob naslednji evalvaciji. Pri osmem standardu so strokovnjaki v končnem poročilu zapisali tudi dodatno neskladnost: merila zavoda za izvolitve v naziv, sprejeta 29. 11. 2021 po njihovem mnenju niso bila skladna z Minimalnimi standardi NAKVIS. Ugotovljena neskladnost je povezana z 21. sklepom 8. seje senata iz leta 2010, ki kot mednarodno primerljivo objavo v revijah, ki jih v skladu s takrat veljavnimi minimalnimi standardi NAKVIS za izvolitve izbere senat zavoda, upošteva tudi objavo v reviji Poslovodno računovodstvo, ki jo izdaja sam visokošolski zavod. Objava naj bi bila torej enakovredna objavam v mednarodno indeksiranih revijah v SSCI, SCI, SCOPUS, ali AHCI. Revija Poslovodno računovodstvo sicer izvaja recenzijski pregled člankov, vendar je po podatkih informacijskega sistema o raziskovalni dejavnosti SICRIS kategorizirana kot 10(Z), kar pomeni, da je znanstveno neprepoznavna in brez mednarodnega vpliva. Strokovnjaki so nadalje ugotovili, da je bila po teh merilih 19. 9. 2023 izvedena izvolitev, konkretno v naziv docent za področja matematika, analiza, računovodstvo, finance in forenzično računovodstvo, zato od zavoda pričakujejo ustrezno ukrepanje. Zavod v svojem odzivu navaja, da po njihovem mnenju v postopku izvolitve ni prišlo do neskladnosti s predpisi. Sporna merila za izvolitve namreč v uvodu namreč določajo: »Za izvolitve v naziv visokošolskih učiteljev, znanstvenih delavcev in sodelavcev na VŠR se v primeru, če ta merila ne dosegajo predpisanih pogojev iz Minimalnih standardov za izvolitev v nazive visokošolskih učiteljev, znanstvenih delavcev in visokošolskih sodelavcev na visokošolskih zavodih, NAKVIS, Uradni list RS, št. 95/2010 z dne 29. 1. 2010«. Svet agencije ugotavlja, da zavod v svojem odzivu ni podal prepričljivih argumentov, ki bi spremenila ugotovitev strokovnjakov o pomanjkljivosti pri imenovanjih v naziv po merilih iz leta 2021. Če je zavod v svojih merilih predvidel varovalko, da se v primeru strožjih pogojev uporabijo minimalni standardi NAKVIS, bi moral to upoštevati tudi pri mednarodni odmevnosti objav, in ne kot ustrezno upoštevati revijo Poslovodno računovodstvo. Svet agencije zato soglaša s skupino strokovnjakov, da gre v navedenem primeru za neskladnost. Zavod mora zagotoviti, da imajo visokošolski učitelji v nazivu docent, ki sodelujejo v študijskem procesu, izpolnjene pogoje glede mednarodno odmevnih objav v skladu z minimalnimi standardi NAKVIS. Kot dodatno priložnost za izboljšanje pri osmem standardu strokovnjaki svetujejo sistematično načrtovanje usposabljanja visokošolskih učiteljev tudi na pedagoškem področju, ter predlagajo, da zavod kandidate imenuje zgolj in samo v habilitacijska področja, ki jih je sam sprejel. 

Za deveti standard 13. člena Meril za akreditacijo, po katerem morajo biti zagotovljeni strokovno-tehnični in upravno-administrativni delavci za učinkovito pomoč in svetovanje, strokovnjaki ugotavljajo, da je izpolnjen, kar potrjuje tudi visoka stopnja zadovoljstva študentov. Zavod zaposluje tri nepedagoške delavke, ki pokrivajo področje referata, mednarodnega sodelovanja in projektnega dela, kar je glede na število študentov ocenjena kot ustrezna zasedba; knjižničarka je zaposlena honorarno in opravlja naloge v zvezi z bibliografijo, izposojo in tehničnim pregledom zaključnih del; zavod skrbi tudi za izobraževanje in usposabljanje nepedagoških delavcev.

V zvezi s 14. členom Meril za akreditacijo (študenti) strokovnjaki ugotavljajo, da so izpolnjeni vsi standardi kakovosti. Deseti standard tega člena zavod izpolnjuje ob sicer nekaterih zaznanih možnostih nadgradnje informiranosti in promocije obstoječih podpornih mehanizmov. VŠR študentom zagotavlja ustrezno pomoč in svetovanje, stopnja zadovoljstva študentov z delom referata in vodstva pa je visoka. Pomoč je dostopna osebno, po telefonu in elektronski pošti, zavod delovanje prilagaja dejstvu, da gre pretežno za izredne, zaposlene študente. Pri enajstem standardu pa strokovnjaki ugotavljajo, da imajo študenti zagotovljene ustrezne razmere za kakovosten študij. Zavod izvaja hibridno obliko pedagoškega procesa, kar je posebej prilagojeno izrednim, večinoma zaposlenim študentom. Prostori na sedežu v Ljubljani so ustrezni, referat je dostopen, študenti imajo tudi dostop do knjižnice in pedagoških delavcev (osebno, po e-pošti ali telefonu). Na področju raziskovalnega dela zavod študente vključuje predvsem v aplikativne projekte, pri čemer študenti ocenjujejo, da imajo dovolj priložnosti za sodelovanje in da zaradi zaposlenosti pogosto nimajo niti interesa za širšo raziskovalno aktivnost. Obštudijske dejavnosti so prilagojene značilnostim populacije (gostujoča predavanja, strokovna srečanja, krajši seminarji), pri čemer pa strokovnjaki kot priložnost za nadaljnje izboljšanje svetujejo večjo ponudba teh dejavnosti za študente. V zvezi z zahtevami dvanajstega standarda strokovnjaki ugotavljajo, da zavod zagotavlja formalne mehanizme za varovanje pravic študentov. Študenti imajo svoje predstavnike v organih zavoda (študentski svet, senat, komisije), njihova zastopanost pa je določena v statutu in drugih notranjih aktih. Na področju preprečevanja diskriminacije je zavod sprejel politiko enakih možnosti. V odzivu na poročilo je zavod še dodatno formaliziral postopek prilagoditev (npr. podaljšani roki, prilagojeni načini ocenjevanja), kar strokovnjaki pozdravljajo. Študentski svet deluje, zapisniki sej so javni, vendar se sestaja redko. Strokovnjaki kot priložnost za izboljšanje zato priporočajo pogostejše sestajanje študentskega sveta in poročanje študentskih predstavnikov o delu v organih zavoda drugim študentom, pa tudi oblikovanje postopkovnika za obravnavo konkretnih primerov diskriminacije. Pri trinajstem standardu strokovnjaki ugotavljajo, da študenti formalno sodelujejo pri vrednotenju in posodabljanju vsebin ter izvajanju dejavnosti zavoda. Preko svojih predstavnikov v organih zavoda so vključeni v oblikovanje strateških dokumentov in samoevalvacijskih poročil, prav tako sodelujejo z izpolnjevanjem anket ter podajanjem predlogov za izboljšave. Študenti prispevajo predloge tudi glede organizacije študija (urniki, termini, izvedba), kar zavod upošteva. Kljub formalnim mehanizmom strokovnjaki ugotavljajo, da je razumevanje pomena notranjega sistema kakovosti med študenti nizko. Študenti niso dovolj seznanjeni z obstojem in vsebino samoevalvacijskih poročil ter s pomenom zagotavljanja kakovosti. Strokovnjaki sicer ocenjujejo, da zavod izpolnjuje standard kakovosti, vendar ob zaznanih priložnostih za izboljšanje glede ozaveščenosti študentov o pomembnosti kulture kakovosti in samoevalvacijskih postopkov ter aktivnejšega sodelovanja študentov skozi fokusne skupine za pridobivanje poglobljenih mnenj o zadovoljstvu.  

Iz končnega poročila strokovnjakov nadalje izhaja, da visokošolski zavod ne izpolnjuje vseh standardov 15. člena Meril za akreditacijo (materialne razmere). Konkretno gre za neizpolnjevanje sedemnajstega standarda tega člena, po katerem mora imeti knjižnica visokošolskega zavoda ustrezno študijsko, strokovno in znanstveno literaturo. Pri pregledu in primerjavi obvezne literature v učnih načrtih z literaturo, ki je dosegljiva v knjižnici, je skupina strokovnjakov ugotovila, da so v učnih načrtih navedeni obvezni viri/literatura, ki niso vsaj v enem izvodu dosegljivi v knjižnici zavoda. Kot je opredeljeno v usmeritvah za pravilno presojo v Vodniku po zunanjih presojah NAKVIS, ki je objavljen na spletni strani agencije, naj zagotavlja visokošolska knjižnica uporabnikom prost dostop oziroma dostop na daljavo do referenčne zbirke in najmanj enega izvoda obveznega študijskega gradiva. Zavod je v svojem odzivu pojasnil, da so nosilci predmetov do 20. 8. 2025 posodobili učne načrte s sodobnejšo literaturo, ter na podlagi tega pripravili sezname obvezne literature za dodiplomski in podiplomski študijski program. Ko je zavod naročal manjkajočo obvezno literaturo pa je ugotovil, da se nekatere literature ne da naročiti, ker je razprodana ali pa so nosilci predmetov ponekod predpisali kot obvezno literaturo članke iz strokovnih revij, ki niso vključene v knjižnično bazo knjižnice zavoda. Kot rešitev je zavod študentom omogočil članstvo v nacionalni knjižnici NUK in kot prilogo poslal podpisano pogodbo z NUK, ki velja od začetka študijskega leta 2025/26. Svet agencije skladno z mnenjem strokovnjakov ugotavlja, da je zavod ustrezno pristopil k rešitvi pomanjkljivosti pri zagotovitvi literature, vendar še ni izpolnil zahteve za ustrezno založenost knjižnice in dostopnost gradiva, po kateri mora imeti knjižnica zavoda po en izvod obvezne literature, navedene v učnih načrtih. V primeru, da navedena literatura ni dosegljiva, ima nosilec predmeta še vedno možnost, da navede obvezno literaturo, ki jo zavod lahko pridobi za svojo knjižnično zbirko. Zato navedena pomanjkljivost ostaja neskladnost z Merili za akreditacijo. 

Ostali standardi kakovosti 15. člena Meril za akreditacijo so po mnenju strokovnjakov izpolnjeni. Pri štirinajstem standardu tega člena strokovnjaki ugotavljajo, da VŠR zagotavlja ustrezne in akreditirane prostore za izvajanje svoje dejavnosti, ki so primerljivi s številom vpisanih študentov in obsegom programov. Predavalnice so opremljene z ustrezno IKT-opremo (LCD projektorji, računalniki, interaktivne table, internetna povezava), od leta 2019 je omogočeno tudi video spremljanje predavanj z druge lokacije. Za podporo pedagoškemu procesu zavod uporablja Moodle, Microsoft Teams in Safe Exam Browser za izvedbo izpitov na daljavo, kar omogoča kakovostno izvedbo hibridnega študija. Na podlagi navedenega strokovnjaki ocenjujejo, da zavod izpolnjuje standard kakovosti, pri tem standardu pa niso ugotovili posebnih prednosti ali priložnosti za izboljšanje. Glede petnajstega standarda strokovnjaki ugotavljajo, da VŠR zagotavlja ustrezne prilagoditve za študente z različnimi oblikami invalidnosti. Prostori so dostopni z dvigalom in prilagojenim vhodom, zavod pa razpolaga z IKT-opremo za hibridno izvajanje študija in študij na daljavo, kar omogoča dodatno prilagodljivost. Ob vpisu študenti izpolnijo vprašalnik o morebitnih posebnih potrebah, na podlagi katerega se lahko zagotovijo ustrezne prilagoditve, vključno z ustrezno računalniško in programsko opremo (npr. bralniki zaslona). Zavod izkazuje zavedanje pomena prilagoditev in omogoča tudi prilagoditve pri opravljanju študijskih obveznosti (npr. podaljšani roki, prilagojeni načini ocenjevanja). Pri šestnajstem standardu strokovnjaki ugotavljajo, da ima VŠR zagotovljene ustrezne in stabilne finančne vire za izvajanje svoje dejavnosti. Študij se financira predvsem iz šolnin in drugih prispevkov študentov, saj zavod izvaja izključno izredni študij. Dodatni prihodki se ustvarjajo z organizacijo seminarjev, izpopolnjevanj ter pridobivanjem projektov, ustanovitelji pa so zagotovili ustanovni vložek in dodatna finančna sredstva (posojila, neplačane terjatve, denarni vložki, znižane najemnine). Zavod ima pripravljen finančni načrt za obdobje 2024–2029, ki izkazuje finančno stabilnost poslovanja.

Skupina strokovnjakov je presojala tudi oba študijska programa, ki ju izvaja VŠR, to sta visokošolski študijski program 1. stopnje Računovodstvo in finance ter magistrski študijski program Forenzične preiskave v financah in računovodstvu. Študijska programa je skupina strokovnjakov presojala po področjih presoje, določenih v 21., 22. in 23. členu Meril za akreditacijo. 

Iz poročila strokovnjakov izhaja neizpolnjevanje standardov kakovosti 21. člena Meril za akreditacijo, ki opredeljujejo notranje zagotavljanje in izboljševanje kakovosti študijskega programa. Zavod do študijskega leta 2023/24 ločene evalvacije študijskih programov ni izvajal, področje študijskih programov je bilo vključeno v institucionalna samoevalvacijska poročila (SEP). Zavod je samostojno samoevalvacijo študijskega programa prvič izvedel za študijski program 2. stopnje v letu 2023/24. Vendar SEP ne vključuje akcijskega načrta z ukrepi za razvijanje in posodabljanje študijskega programa z namenom ohranjanja njegove aktualnosti, zato ni mogoče ugotoviti ustreznosti ukrepov in njihovih učinkov. Pri evalvaciji izvajanja študija so v SEP opredeljene prednosti, slabosti in priložnosti za izboljšanje. V točki priložnosti za izboljšanje so sicer opredeljeni tudi ukrepi, vendar ni akcijskega načrta, iz katerega bi bili razvidni cilji ukrepa, nosilci in rok izvedbe. Iz SEP tudi ni razvidna evalvacija prilagojenih oblike študija, kot tudi ne merjenje dejanskega obsega takšnega izvajanja (e-gradiva, Moodle, konzultacije). Zaradi neustreznosti samevalvacije študijskih programov ni sklenjen krog kakovosti, saj ni mogoče slediti uresničevanju nalog, povezanih s samoevalvacijo. Zahtevam prvega standarda tega člena, po katerem visokošolski zavod evalvira in posodablja vsebino, sestavo in izvajanje študijskega posledično sledijo zahteve drugega standarda, ki opredeljuje uresničevanje nalog, načrtovanih na podlagi izsledkov samoevalvacije študijskega programa. Zavod je v odzivu predstavil akcijski načrt in ukrepe za odpravo ugotovljenih pomanjkljivosti, pri čemer je vzpostavil redni letni pregled vsebine študijskih programov z vidika razvoja stroke: pregled novih strokovnih dognanj in pripravo predlogov prenove in posodobitve učnih načrtov ter letno delavnico za nosilce predmetov z namenom pregleda aktualnih vsebin. Zavod v prihodnje načrtuje samoevalvacijo za študijske programe izmenično vsako drugo leto (2024/25 za študijski program prve stopnje in ločen akcijski načrt, vezan na ugotovitve). Imenovali so tudi vodjo magistrskega programa, ki bo skrbel za realizacijo ukrepov. Svet agencije pri odločitvi zavoda glede izvajanja samoevalvacije za študijska programa vsako drugo leto soglaša s skupino strokovnjakov, da je v skladu z Merili za akreditacijo. Hkrati pa ugotavlja, da na podlagi dosedanje pomanjkljive samoevalvacije v zadnjem akreditacijskem obdobju ni mogoče presoditi, ali bodo predvideni ukrepi zagotovili ustrezno posodabljanje študijskih programov in sklenitve kroga kakovosti, saj bodo učinki vidni šele ob naslednji evalvaciji. To velja tako za ukrepe, vezane na posodabljanje vsebine, kot na izvedbo študija ter ugotavljanje primernosti prilagojenih oblik študija. Svet agencije zato ugotovitve strokovnjakov, vezane na 21. člen Meril za akreditacijo, ki opredeljuje samoevalvacijo študijskih programov in uresničevanje nalog, načrtovanih na podlagi izsledkov samoevalvacije šteje kot neskladnost z Merili za akreditacijo.

Neskladnost s predpisi so strokovnjaki prav tako zaznali na področju spremljanja izvedbe, spreminjanja in posodabljanja študijskega programa, ki je opredeljeno v tretjem standardu 22. člena Meril za akreditacijo. Kot ugotavljajo v svojem poročilu, zavod pri spremembah študijskih programov ni upošteval določila Pravilnika o razpisu za vpis in izvedbi vpisa v visokem šolstvu (UR. l. RS št. 7/24 z dne 29. 1. 2024), v povezavi z 32. členom ZViS, po katerih mora visokošolski zavod o spremembah obveznih sestavin študijskih programov seznaniti NAKVIS v 30 dneh od njegovega sprejema, začnejo pa veljati z naslednjim študijskim letom, če so sprejete na pristojnih organih in poslane NAKVIS pred objavo razpisa za vpis, kar je najpozneje do 31. marca. Zavod v svojem odgovoru sicer trdi, da gre za spremembe, ki ne posegajo v obvezne sestavine študijskih programov, temveč le v redno pedagoško prenovo, vendar so strokovnjaki drugačnega mnenja, saj gre po njihovih ugotovitvah za spremembe pogojev za napredovanje kot posledica neizvajanja vseh predmetov vsako leto. Podrobnosti glede sprememb pri izvajanju študija so razložene v nadaljevanju, pri oceni izpolnjevanja četrtega standarda 23. člena Meril za akreditacijo, po katerem se presoja ustreznost načina, oblike in obsega izvajanja študijskega programa njegovi vsebini, sestavi, vrsti in stopnji. Kot priložnosti za izboljšanja pri tretjem standardu 22. člena Meril za akreditacijo strokovnjaki še svetujejo, da visokošolski zavod objavi ažurne učne načrte   na spletni strani, v katerih opredeli razliko med literaturo na prvi in drugi stopnji študija pri predmetih, ki imajo navedeno enako obvezno literaturo, ter posodobi študij z vključevanjem vsebin sodobne informacijske tehnologije.

Glede zahtev 23. člena Meril za akreditacijo, ki se nanaša na izvajanje študijskega programa, so strokovnjaki prav tako ugotovili, da niso izpolnjene. Strokovnjaki so pri oceni izpolnjevanja četrtega standarda tega člena, ki opredeljuje ali način, oblika in obseg izvajanja študijskega programa ustrezajo njegovi vsebini, sestavi, vrsti in stopnji v svojem poročilu zapisali več neskladnosti, vse pa so povezane s specifičnim načinom izvajana študija, ki so ga uvedli na VŠR. Nanašajo se na: neustrezno izvedba študijskih programov zaradi nezadostnega števila izvedenih kontaktnih ur glede na akreditirano stanje; neskladje pri napredovanju po programu na prvi in drugi stopnji z akreditiranim stanjem; ter pomanjkljivo spremljanje prilagojene izvedbe študija, saj ni mogoče zaznati, da zavod meri in evalvira dejanski obseg fleksibilnih oblik študija (e-gradiva, Moodle, konzultacije). 

Kot so ugotovili strokovnjaki med evalvacijo študijskih programov, je zaradi optimizacije stroškov, povezanih z majhnim številom vpisanih študentov, izvedba večine predmetov v obeh študijskih programih bienalna. To pomeni, da se eno leto izvaja samo prvi letnik, naslednje leto pa samo drugi letnik. Študent, ki je sicer vpisan v prvi letnik, ima predavanje za predmete drugega letnika, nato pa v drugem letniku predavanja za prvi letnik. To pri izvedbi pomeni, da lahko študent, ki je vpisan v prvi letnik opravlja izpite višjih letnikov. Ob tem  imajo študenti sicer na razpolago video posnetke predavanj in gradivo v e-učilnici in lahko pristopijo v prvem letniku tudi do izpitov, če se tako odločijo in izpolnijo obveznosti pri predmetu, ki so pogoj za pristop k izpitu. V teh primerih se študentom omogoči dodatne konzultacije. Skupina strokovnjakov tovrstno izvedbo ocenjuje kot neskladje s prvotno akreditiranim študijskim programom. Skupina strokovnjakov ugotavlja, da je s tem omejeno horizontalno in vertikalno povezovanje ter napredovanje znanja, spretnosti in kompetenc skozi različne letnike študija, od osnovnih do bolj kompleksnih vsebin, tudi zaradi načina poučevanja, ki se razlikuje glede na stopnjo študijskega programa. Prav tako ogled posnetkov ni mogoče enačiti s kontaktnimi urami. V obeh študijski programih predmeti v izvedbi pedagoškega procesa niso razporejeni po semestrih, temveč po letnikih, kar dodatno onemogoča horizontalno povezanost predmetov izvajanja študijskega programa in neenakomerne obremenitve študentov po semestrih. Skupina strokovnjakov ugotavlja, da takšna izvedba študijskega procesa ne omogoča ustreznega vertikalnega razvoja vsebin programa, kot je bil prvotno akreditiran, kar opredeljuje kot neskladnost s standardi kakovosti, hkrati pa kot neskladno ugotavlja neustrezno izvedbo študijskega programa zaradi nezadostnega števila izvedenih kontaktnih ur prve in druge stopnje glede na akreditirano stanje. Zavod je tudi pogoje za napredovanje objavljal drugačne od akreditiranega stanja, spremembe pa niso bile javljene NAKVIS, kar ni v skladu z ZViS, saj so pogoji za napredovanje obvezna sestavina študijskega programa in je potrebno tovrstne spremembe javiti trideset dni od uvedbe. Enako velja za spremembe, po katerih se ne izvajajo vsi predmeti danega letnika vsako leto in temu ustrezna prilagoditev pogojev za napredovanje, kar ni razvidno iz sklepov senata, ali samoevalvacijskih poročil. 

Vlagatelj je v pojasnilih, posredovanih v dopisu 17. 3. 2025 in v razgovorih s strokovnjaki podrobneje razložil razloge in način organizacije predmetov pri izvedbi študija po načelu “eno leto v dveh koledarskih letih”. Pri tem se sklicuje na 37. člen ZViS, ki dopušča prilagoditve izvedbe izrednega študija. Izvedbo študija so oblikovali na podlagi analize kompetenc in povezanosti posameznih predmetov. Obvezno se tako izvedejo vsako leto predmeti, za katere menijo, da so podlaga za pridobivanje znanj pri drugih predmetih. Predmeti, za katere so ocenili, da vsebinsko niso povezani (glede na pridobljene kompetence) pa se izvajajo vsako drugo leto. Študenti manjkajoče obveznosti do 60 kreditnih točk (ECTS) pridobijo pri vsebinsko nepovezanih predmetih, ki se lahko izvedejo v katerem koli letniku. Izvedba s tem omogoča, da študenti vsako leto pridobijo zahtevanih 60 kreditnih točk. Ne glede na takšno izvedbo pa imajo študenti možnost opravljanja predmetov tudi pri predmetih, ki se ne izvajajo na podlagi posnetkov predavanj in po potrebi konzultacij, te na željo zainteresiranih študentov organizirajo pri predmetih, ki niso na urniku. Vlagatelj navaja številne prednosti, ki jih vidi pri tovrstni prilagojeni obliki študija v razmerah majhnega vpisa študentov: več študentov v skupinah, dinamične diskusije, boljša izmenjava izkušenj, povezovanje s prakso.

Strokovnjaki so iz pogovorov s študenti in predavatelji študijskega programa prve in druge stopnje nadalje ugotovili, da se v predavalnici običajno izvede od tri do šest sestankov za štiri pedagoške enote oziroma hibridno, odvisno od obsega predmeta. Glede na to, da so nekateri predmeti na prvi stopnji ovrednoteni z 9 kreditnimi točkami ECTS, učni načrti pa predvidevajo 90 kontaktnih ur, strokovnjaki ugotavljajo, da zavod ne izvaja zadostnega števila kontaktnih ur v študijskih programih prve in druge stopnje, kar je razvidno tudi iz poletnega urnika. Tako kot pri drugih oblikah dela predavatelji navajajo delo prek spletnih učilnic, vendar v tem delu ne merijo obremenitve študentov, merijo obseg samostojnega dela študentov, kar je razvidno iz samoevalvacijskih poročil, zaradi česar je težko ugotoviti, koliko drugih oblik dela se dejansko izvaja. Strokovnjaki so zato v tem delu zapisali dodatno neskladnost pri četrtem standardu 23. člena Meril za akreditacijo. Kot priložnosti za izboljšanja pri četrtem standardu pa strokovnjaki še svetujejo, da zavod posodobi učne načrte z navedbo ustreznih referenc nosilcev predmetov; vsebinsko razdeli pristope k načinom in oblikam poučevanja, ki se razlikujejo glede stopnje študija; objavi zaključna dela v elektronski obliki v repozitoriju samostojnih visokošolskih organizacij (ReVIS); ter poskrbi za vpis visokošolskih učiteljev v bazo SICRIS.

Svet agencije na podlagi vseh zbranih dejstev glede izvajanje študija (četrti standard 23. člena Meril za akreditacijo) ugotavlja, da opisano prilagajanje izvedbe študija, kot ga je uvedel vlagatelj, vodi do več nepravilnosti: konkretno glede izvajanja študija v obsegu, kot je bil akreditiran, spreminjanju obveznih sestavin študijskih programov (pogojev za napredovanje), kot tudi, da gre, skladno z oceno strokovnjakov, za neskladnost z zahtevo četrtega standarda, ki opredeljuje, ali način, oblika in obseg izvajanja študijskega programa ustrezajo njegovi vsebini, sestavi, vrsti in stopnji. Zavod se sicer sklicuje na 37. člen ZViS, ki dopušča prilagoditve izvedbe izrednega študija, če narava študija to omogoča, vendar se lahko prilagodita le organizacija in časovna razporeditev, ne pa obseg predavanj, seminarjev in vaj. Čeprav vlagatelj navaja, da gre za strokovno odločitev glede izvajanja študija, ni predložil konkretnih dokazil, ki bi takšno izvedbo podkrepila z analizo pridobljenih kompetenc glede na obliko in obseg izvajanja ter konkretnimi izkušnjami ostalih deležnikov, predvsem študentov. Ti so zaradi nestalne izvedbe predmetov izpostavljeni tudi določeni negotovosti, ker pred vpisom niso seznanjeni z vsemi podrobnostmi študija. Poleg tega vpisani študenti ne dobijo vsako leto enake izkušnje študija za plačano šolnino, kar pomeni neenakopravno obravnavo študentov. Konzultacije na željo študenta tudi ni mogoče šteti med organizirane oblike študija, enakovredne kontaktnim uram, ki so načrtovane in podvržene procesu evalvacije.  

Zavod je, vezano na ugotovljene pomanjkljivosti pri izvedbi študija, sicer že v odzivu na prvo poročilo strokovnjakov predložil sklep senata št. 79 z dne 17. 6. 2025, v katerem opredeljuje način izvajanja izrednega študija v študijskem letu 2025/2026. Izvajali naj bi vse predmete vsakega letnika, pri posameznem predmetu pa bi izvedli 30 % kontaktnih ur, če je vpisanih vsaj 10 študentov, preostalih 70 % pa bi nadomestile druge oblike študijskega dela (npr. e-učilnice, konzultacije, videokonferenčna komunikacija). Ob manjšem številu vpisanih študentov bi se kontaktne ure sorazmerno zmanjšale oz. nadomestile s konzultacijami. Skupina strokovnjakov v končnem poročilu ocenjuje, da tak sklep ne pomeni odprave obstoječega neskladja, temveč institucionalizira dodatno krčenje kontaktnih ur. Zakon o visokem šolstvu določa, da mora imeti študent prvostopenjskega študijskega programa od 20 do 30 kontaktnih ur tedensko, kar je nujno za zagotavljanje doseganja učnih izidov in minimalne kakovosti izvedbe. Zavod se sicer sklicuje na fleksibilne oblike izvajanja (e-gradiva, Moodle, konzultacije ipd.), vendar ne meri dejanskega obsega teh oblik, kar je neskladno z Merili za akreditacijo. 

V odzivu na končno poročilo strokovnjakov je vlagatelj glede fleksibilnih oblik študija svetu agencije dodatno pojasnil, da to področje že dalj časa sistematično spremljajo, čeprav ni bilo vedno izrecno izpostavljeno v besedilu samoevalvacijskih poročil. Merjenje poteka na način, da pred izvedbo predmeta vsak nosilec pripravi izvedbeni načrt predmeta, kjer so jasno opisane vse oblike izvedbe, tudi fleksibilne in e-študijske oblike. V Moodle učilnici so razvidne vse e-aktivnosti, gradiva, samostojne naloge in asinhroni elementi. Po izvedbi predmeta učitelj pripravi poročilo o opravljenem delu. V prihodnje bodo, skladno s priporočili, te podatke še izrecno vključili v samoevalvacijska poročila, da bo sklenjenost kroga kakovosti tudi dokumentarno popolnoma razvidna. Pogoje za napredovanje so uskladili z akreditiranim stanjem: dodiplomski študij Računovodstva in financ - študent lahko napreduje, ko zbere 30 kreditnih točk ECTS vpisanega letnika in vsaj 45 točk prejšnjega letnika; magistrski študij Forenzične preiskave v financah in računovodstvu - napredovanje v 2. letnik je mogoče ob doseženih najmanj 37 točkah ECTS. Svet agencije kljub pojasnilom vlagatelja ostaja pri ugotovljenih neskladnostih iz poročila strokovnjakov glede izvajanja študija, učinki zadnjih sprememb in predvidenih ukrepov bodo namreč razvidni šele ob naslednji evalvaciji  študijskih programov.

Peti standard 23. člena Meril za akreditacijo, ki se nanaša na varovanje pravic deležnikov v študijskem procesu, je po mnenju strokovnjakov izpolnjen, saj kot ugotavljajo v poročilu, ima zavod vzpostavljene formalne mehanizme za zaščito pravic študentov in drugih deležnikov. Pravice in obveznosti so opredeljene v ključnih internih aktih, ki določajo tudi postopke za reševanje morebitnih sporov ali kršitev pravic. Študenti sodelujejo v organih zavoda prek svojih predstavnikov, kar omogoča zastopanje njihovih interesov in sodelovanje pri obravnavi vprašanj, povezanih s študijskim procesom.

Svet agencije je pri svoji odločitvi sledil končnemu poročilu skupine strokovnjakov, upošteval je tudi odziv vlagatelja na končno poročilo, pri čemer pa ostaja pri stališču strokovnjakov glede ugotovljenih neskladnosti. Te so glede na 45. člen Meril za akreditacijo opredeljene takrat, kadar visokošolski zavod ne izpolnjuje zakonskih določb ali standardov kakovosti iz teh meril. Zaviralno vplivajo na kakovost visokošolskega zavoda oziroma študijskega programa in so take narave, da po presoji skupine strokovnjakov oziroma sveta agencije njihovih posledic ni mogoče odpraviti v obdobju treh mesecev.

V skladu s tretjim odstavkom 45. člena Meril za akreditacijo svet agencije v primeru podaljšanja akreditacije za krajše obdobje oz. ugotovljenih pomanjkljivosti oziroma neskladnosti izvajanja študijskega programa visokošolskemu zavodu naloži roke za odpravo ugotovljenih neskladnosti. Visokošolski zavod mora v dveh mesecih po prejetju odločbe (od dokončnosti odločbe) izdelati načrt za odpravo neskladnosti oziroma večjih pomanjkljivosti, navedenih v odločbi. Načrt mora vsebovati ukrepe in z njimi povezane naloge za odpravo neskladnosti oziroma večjih pomanjkljivosti, nosilce za izvedbo ukrepov in nalog ter natančne roke za njihovo izvedbo, pri čemer mora visokošolski zavod upoštevati roke, ki mu jih z odločbo naloži svet. Visokošolski zavod mora v obdobju do ponovne evalvacije agencijo sproti obveščati o opravljenih nalogah iz načrta. Svet agencije visokošolskemu zavodu hkrati priporoča, naj upošteva tudi priporočila strokovnjakov za izboljšanje, kar naj bo razvidno iz samoevalvacijskih poročil.  

Na podlagi navedenega svet agencije ugotavlja, da vlagatelj ne izpolnjuje vseh standardov kakovosti in pogojev, ki jih za podaljšanje akreditacije visokošolskega zavoda določata ZViS in Merila za akreditacijo, zato je skladno z enajstim odstavkom 51.r člena ZViS sklenil, kot je odločeno v 1. točki izreka te odločbe.

Na podlagi 118. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13, 175/20 – ZIUOPDVE in 3/22 – ZDeb; v nadaljevanju: ZUP) organ v odločbi odloči o stroških postopka, kdo trpi stroške postopka, koliko znašajo ter komu in v katerem roku jih je treba plačati. Stroški v postopku predstavljajo avtorski honorar v višini 5.945,98 bruto. Skladno z 51.n členom ZViS se sredstva za plačilo in povračilo stroškov skupin strokovnjakov zagotovijo v finančnem načrtu agencije.

Pouk o pravnem sredstvu

Zoper to odločbo je dovoljena pritožba v roku 30 dni od vročitve pisnega odpravka te odločbe. Pritožba se vloži pisno ali ustno na zapisnik pri organu, ki je to odločbo izdal, svetu Nacionalne agencije Republike Slovenije za kakovost v visokem šolstvu, Miklošičeva cesta 7, 1000 Ljubljana. V pritožbi mora biti navedena odločba, ki se izpodbija, in pri tem označen organ, ki jo je izdal, ter številka in datum odločbe. Pritožnik mora v pritožbi navesti, zakaj odločbo izpodbija (238. člen ZUP). O pritožbi bo odločala pritožbena komisija Nacionalne agencije Republike Slovenije za kakovost v visokem šolstvu. Šteje se, da je pritožba pravočasna, če je zadnji dan roka oddana po pošti.

Vročiti:
- Visoka šola za računovodstvo in finance, Stegne 21C, 1000 Ljubljana, osebna vročitev

